Ar marichal kozh a zistroas d'ar  gêr gant ar votez arc'hant, hag e roas anezhi da Arzhur, o c'houlenn digantañ hag-eñ e vije den da ober unan all heñvel-mat outi. Arzhur a lâras dezhañ e c'halle kousket trankil war gement-se, ar votez a vije graet a-benn an eizh deiz, hag en devije arre ugent mil skoed. Hag a-dra-wir, a-benn ar c'houlz lâret e oa graet al labour, hag ec'h eas arre ar marichal kozh d'ar palez, ha gantañ div votezig arc'hant ar c'hoantañ, hag heñvel-mat an eil ouzh eben, hag en devoe arre ugent mil skoed, hag e oa stad bras  ennañ.